מנחם תלמי

מנחם תַּלְמִי (19 בספטמבר 1926 – 28 במרץ 2018) היה סופר עברי, עיתונאי ועורך ישראלי. מנחם תלמי נולד לאפרים תלמי ולטובה בת מנחם לנצנר, בשנת 1926 ברמת גן, יישוב חקלאי קטן באותם ימים. אביו אפרים תלמִי, עיתונאי ב"דבר", היה גם הוא סופר לנוער. לימים האב ובנו שיתפו פעולה, ערכו והוציאו לאור יחדיו לקסיקונים ומדריכים שונים. הוא למד בבית החינוך לילדי עובדים, ואחר כך יצא לבית הספר החקלאי בבן שמן. בן 18 התגייס לפלמ"ח, והצטרף להכשרה מגויסת שישבה בקיבוץ מזרע. בתקופת המאבק נגד הבריטים השתתף בכמה פעולות מחתרת של ארגון "ההגנה". משפרצה מלחמת העצמאות הצטרף לחטיבת גבעתי, ובמסגרתה לחם בקרבות על הדרך לירושלים ובשער הגיא. לאחר תום המלחמה פנה לעיתונאות, ועשה את ראשית צעדיו ככתב שטח (נהגו לכנותו "כתב משוטט") של השבועונים "במחנה" ו"דבר השבוע". בשנת 1958 הצטרף לעיתון "מעריב", והיה שנים רבות חבר המערכת של היומון. הוא פרסם ב"מעריב" מאות כתבות, ברוח של כתיבה בלטריסטית ייחודית. הוא כתב על נושאים שונים, ובהם מסעדות, בתי אוכל ויין, צה"ל וגיבוריו, לוחמי הבריגדה, היישוב העברי בימי המלחמות ועוד. על כתיבתו העיתונאית זכה בפרס שווימר לעיתונאות. על רשימות ביקורת המסעדות שכתב, חתם בשם העט "מאו"ל", ראשי התיבות "מנחם אוהב לאכול". שמות עט נוספים בהם השתמש היו "מ. סייר", ו"מ. אחי-דורון". את דרכו הספרותית החל כאחד מהסופרים הצעירים והמבטיחים של דור הפלמ"ח. ספר סיפוריו הראשון, "לחיות לחיות", שיצא לאור בשנת 1949, נחשב להבטחה ספרותית רצינית. בהמשך דרכו בחר שלא לכתוב עוד סיפורת רצינית, והלך אל הכתיבה הקלה, הז'אנריסטית והמנייריסטית. תלמי הרבה לכתוב לנוער על נושאי מלחמת העצמאות והמלחמות שבאו לאחריה. כתיבתו הייתה פשוטה, צבעונית, נשענת על הדיבור היומיומי, ומושכת את הלב. אחדים מספריו, כמו "יחי האומץ", זכו להצלחה רבה בשעתם ולתפוצה מאוד נרחבת בקהל הקוראים הצעירים. תלמי היה סופר פורה ועיתונאי שהרבה לכתוב. הוא כינס את פרסומיו בכרכים רבים של סיפורת למבוגרים ולילדים, ובקבצים של כתבותיו הייחודיות מהעיתון "מעריב", שהוציאו לו בשעתו שם מצוין. יחד עם אביו, אפרים תלמי, כתב וערך קבצים, לקסיקונים ואנתולוגיות בנושאי ידיעת הארץ, הציונות ומלחמות ישראל. ב-28 במרץ 2018 נפטר בגיל 91. הותיר אחריו את רעייתו, דליה, שלושה ילדים ושתי נכדות. נטמן בבית העלמין נחלת יצחק. יחי האומץ, צייר - משה פרופס, 1952 הבחורים לא הכזיבו, ציור - יוסי שטרן, תל אביב, 1953 תעלומת הצלחת המעופפת, צייר -מ' אריה, תל אביב, 1955 המטוס המריא בחצות, צייר - יוסי שטרן, תל אביב, 1956 הכנופיה של חיימו, סיפור, צייר - גרשון גרא, תל אביב, 1957 הנזיר מאי האלמוגים, צייר יוסי שטרן, תל אביב, 1959 מכנסי עור היגואר, צייר - אהרון אבדי, תל אביב, 1960 צוחק מי שצוחק אחרון, צייר - משה בן-שאול, תל אביב, 1969 מרדף במדבר, צייר - משה בן-שאול, תל אביב, 1970 ילדי הירקון, עם עובד, תל אביב, 1993 לחיות, לחיות, סיפורי מלחמה, ספרית פועלים, מרחביה, ספרי משלט, 1949 הנתיב החדש, "דרך בורמה", כתב מנחם תלמי, הציורים - נחום גוטמן, צה"ל, 1949 כך לחם ישראל, תיאור קרבות מלחמת העצמאות, הוצאת "יזרעאל", 1953 בעוז רוחם, מעשי גבורה במלחמת העצמאות, צייר מ' אריה, הוצאת "עמיחי", תל אביב, 1956 כך לחמנו בסיני, תל אביב, 1957 ילקוט דרכים, 1958 כל הארץ-לכסיקון גאוגרפי של ישראל (במשותף עם אפרים תלמי),הוצאת "עמיחי",1962 ארבעה ספורי קרבות בדרום, קצין חינוך ראשי, 1966 כשגבר היה גבר, ציורים - זאב, מסדה, 1970 ישובים באש, על מלחמת העצמאות, צייר גרשון גרא, תל אביב, 1975 שיירות באש, צייר - גרשון גרא, תל אביב, 1975 כך התגונן ישראל, פרשת ההתגוננות והמאבק מימי השומרים ועד קום המדינה, תל אביב, 1978 נחש הכסף, סיפורים ורשימות מן המלחמות, משרד הביטחון, 1978 הבונבונים הכי יפים, ציורים - זאב, רמת גן, מסדה, 1978 תמונות יפואיות: סדרת ספרים בהוצאת ספריית מעריב, על פי טור תלמי במוסף "מעריב". לטורים נלוו איורים של שמואל כץ. ספרי הסדרה: תמונות יפואיות, 1979 תמונות יפואיות: סיבוב שני, 1982 יפו סבאבה: תמונות יפואיות: סיבוב שלישי, 1983 פעמיים טורקי!, 1986. מדיה וקבצים בנושא מנחם תלמי בוויקישיתוף מנחם תלמי, דף שער בספרייה הלאומית מנחם תלמי, בלקסיקון הספרות העברית החדשה מנחם תלמי, ב"לקסיקון הקשרים לספרות ישראלית" הספרים של מנחם תלמי, באתר "סימניה" מרדכי נאור, המשוטט, באתר העין השביעית, 30 באוגוסט 2012 ראיון של מנחם תלמי למודי שניר בערוץ היוטיוב של עמותת "תולדות ישראל" לתיעוד דור תש"ח המשורר של עולם הפשע של יפו: על מנחם תלמי, באתר המולטי יקום של אלי אשד, ‏24 בספטמבר 2006 מרדכי חיימוביץ, הימים בהם הפושעים היו בנדיטים: מנחם תלמי חוזר ל"תמונות יפואיות", "מעריב", 12 בדצמבר 2009 גילי איזיקוביץ, העיתונאי והסופר מנחם תלמי מת בגיל 91, באתר הארץ, 29 במרץ 2018 מנחם תלמי, סופר ועיתונאי מעריב לשעבר, הלך לעולמו, באתר מעריב אונליין, 28 במרץ 2018 רן בוקר, הסופר והעיתונאי מנחם תלמי הלך לעולמו, באתר ynet, 28 במרץ 2018 יהודית יחזקאלי, "הכתב המשוטט" הלך לעולמו, 28 במרץ 2018, באתר אגודת העיתונאים בתל אביב מנחם תלמי (1926), לקסיקון הספרות העברית החדשה דפנה ארד, ההיסטוריה של מבקרי המסעדות בישראל, באתר הארץ, 18 במאי 2012